Die 'groot plan' vir 8 Januarie werk toe | Netwerk24
Die 'groot plan' vir 8 Januarie werk toe
Deur Lood 12 Januarie 2017 12:02
Die 'groot plan' vir 8 Januarie werk toe
Terwyl opposisiepartye en ander ontleders dit eens is die ANC se 8 Januarie-verklaring was maar so-so, meen Lood hulle het die storie agter die storie misgekyk. Vir die ANC het dit net oor een ding gegaan en dit was om pres. Jacob Zuma vir 'n slag voor 'n standhoudende vol stadion te kry. Ná verskeie oepsies die afgelope jaar of twee wat gewissel het van 'n halfvol stadion op een plek, 'n uitjouery by 'n ander plek en 'n uitlopery by nog 'n plek het die interne spanning hoog geloop. Die aanryery van duisende met busse het ook nie noodwendig die vooraf slapeloosheid laat wyk nie, want in Port Elizabeth het die aangerydes eenvoudig see toe geloop. Die plan met langer drankverkoopsure het ook skipbreuk gely. Maar die meesterplan wat uiteindelik die deurslag gegee het, was die ene met die titel "Die Kleiner Stadion". En boonop spaar die ANC geld, want dit is baie goedkoper as 'n groot stadion. Vat vyf, kamerade.
Motlanthe moet kom red
Maak gereed vir die Nkosazana vs. Cyril-vertoning, wat nou skynbaar vir 'n jaar lank ons voorland gaan wees. Al ontken en keer die ANC, het die wegspringskote geklap en die opvolgstryd het begin. Nkosazana Dlamini-Zuma en Cyril Ramaphosa is in die wedloop. (En in haar eie verbeelding, speaker Baleka Mbete ook.) Wat daarvan om eerder vir Kgalema Motlanthe terug te bring vir stabiliteit en vertroue?
RAAKVATTER: Eerw. Frank Chikane en die hele taakgroep van ANC-veterane. Gee die veterane krediet: hulle laat los nie. Hul kruistog om die ANC van pres. Jacob Zuma te probeer red, stoom voort.
NAT VADOEK: Die Springbok Johan Goosen. Liewe land, los hy sy Franse klub, los hy rugby, kla sy vrou oor die weer, gaan hy boer, wil hy Cheetahs toe of wat? Hou dop, hy gaan die media die skuld gee.
'Skoon' Frank vir prez?
Die ANC-vroueliga steun Nkosazana Dlamini-Zuma vir president, Cosatu voer veldtog vir Cyril Ramaphosa en Baleka Mbete bevorder haarself. En hier bo probeer Lood vir Kgalema Motlanthe inskryf. Nou sit Thys van Middelburg ook 'n naam op die tafel – eerw. Frank Chikane, want "sy hande is skoon en ook sy voete," danksy oudminister Adriaan Vlok se gewas. Thys, eintlik moet ons jou op die vingers tik oor dié ene, maar kom ons stuur maar vir jou 'n speletjiesboek.
Welkom terug en sterkte vir 2017. Stuur bydraes na lood@beeld.com en wen 'n Beeld Speletjiesboek. Ons laaste wenner in 2016 was toe Nico van Rooyen en beslis nie Pretorius nie.